Gemeenskap betoog teen eksplorasie van gasŉ Groep van sowat 50 betogers het Maandag die strate ingevaar. (Foto: Verskaf) Burgerlike organisasies en lede van die vissersgemeenskap het Maandag in Kaapstad opgeruk in protes teen die regering se “voortslepende bevordering van fossielbrandstofprojekte in Suid-Afrika se oseane”. In ŉ ope brief aan pres. Cyril Ramaphosa eis die drukgroep The Green Connection dat Ramaphosa, as voorsitter van die presidensiële kommissie vir klimaatsverandering, alle gas- en olie-projekte aan die kus onttrek en toekomstige pogings verbied. “Seismiese opnames vererger die klimaatkrisis en bedreig die lewensbestaan en voedselsekerheid van kusgemeenskappe,” sê die drukgroep. ŉ Groep van sowat 50 betogers van Kaapstad en die Weskus het die strate by Paardeneiland duskant die Kaapstadse hawe ingevaar. Die doel van die vreedsame betoging was om aandag op ŉ aantal seismiese opnames aan die kus te vestig en die skade wat dit op lang termyn aan die omgewing en die gemeenskappe berokken, uit te lig. Seismiese opnames wat tans aan die Suid-Afrikaanse kus voortgesit word, sluit in die Searcher-opname aan die Weskus, Total Energies EP South Africa (TEEPSA) aan die suidwestelike kus, en die AZINAM olie- en gaseksplorasieprojek aan die kus by Port Nolloth, Kleinzee en Hondeklipbaai. Vorige eksplorasiegevalle sluit in Shell aan die Wildekus en Sasol aan die ooskus. Die betogers hoop om lig te werp op die land se probleem met seismiese opnames. (Foto: Verskaf) The Green Connection voer aan dat die regering daarin gefaal het om alternatiewe vir olie en gas te oorweeg en met gemeenskappe wat deur die eksplorasieprojekte geraak word, in gesprek te tree. “In stede gaan die regering eerder daarmee voort om olie- en gaseksplorasie in die oseane en uitgebreide gebruik van olie en gas in die ekonomie te bevorder,” sê die drukgroep. Alex Lenferna, sekretaris van die Climate Justice Coalition, meen die regering hou ŉ narratief voor dat olie- en gaseksplorasieprojekte vooruitgang sal bevorder. “As daar egter na Afrika gekyk word, is daar verskeie voorbeelde wat wys dat dít ŉ leuen is. Van Mosambiek tot Nigerië is dit duidelik dat eksplorasieprojekte slegs ŉ paar mense verryk, terwyl gemeenskappe met verwoestende besoedeling, armoede en ongelykheid belas word.” Glen Tyler-Davies van die omgewingsorganisasie 350Africa, het bygevoeg dat herwinbare energie die enigste moontlik oplossing sal wees om gemeenskappe se voortbestaan te beskerm, en die omgewing verdere besoedeling te spaar. “Ons glo dat ŉ oorgang na hernubare energie terselfdertyd ons energie- en klimaatkrisse sal oplos. Olie- en gaseksplorasie en -ontginning kan die klimaatkrisis vererger en is riskant, duurder en stadiger om te ontwikkel as hernubare energie,” sê hy. “Die huidige leierskap van die departement van minerale hulpbronne en energie verstaan ​​skynbaar nie die omvang van die klimaatkrisis nie, en hulle sien ook nie die impak wat dit op Suid-Afrika het nie. As hulle het, sou hulle dringend werk daarvan gemaak het om ons van fossielbrandstowwe te laat wegbeweeg, eerder as om vir meer daarvan te soek.” Oseaan belangrik vir almal Luidens The Green Connection se skrywe aan Ramaphosa is dit nodig om die projekte aan die kus op te skort omdat die oseaan ŉ kritieke deel van lewe op aarde is. “Vir die meeste van ons hou die see ŉ ontspanning‑, religieuse en kulturele waarde in, maar die oseaan is ook ŉ boordnodige element vir lewe, aangesien seeplante en plankton ŉ groot deel van ons suurstof (tussen 50% en 85%) verskaf. “Die opnames bring boonop die lewensbestaan van generasies se vissers in gedrang. Duisende vissersgemeenskappe maak staat op die oseaan om hul families te voed en plaaslike ekonomieë te ontwikkel. Hierdie mense se werke moet ten alle koste beskerm word.”